09/07/2013 | Administración LocalMunicipal
Porto do Son
Notificación

De conformidade co artigo 59.5 da Lei 30/1992, de 26 de novembro, reguladora do réxime xurídico das Administracións Públicas e procedemento Administrativo Común, tentada a notificación aos interesados e non sendo posible a súa práctica, por medio do presente cúrsase notificación a NACASA SERVICIOS SOCIAIS, S. L. do acordo do Pleno da Corporación de data 14/06/2013 que a continuación se transcribe literalmente: Primeiro.- O Pleno do Concello de Porto do Son, en data 15 de febreiro de 2008, adxudicoulle á mercantil NACASA SERVIZOS SOCIAIS, S. L. o contrato de xestión do servizo público municipal do Centro Diúrno de apoio á dependenza, na modalidade de concesión, por un prazo de seis anos prorrogables por catro anos máis. En data 11 de marzo de 2008 procedeuse á formalización do contrato adxudicado. Segundo.- O 5 de novembro de 2012 NACASA SERVIZOS SOCIAIS, S. L. presentou no rexistro xeral do concello unha instancia na que solicitaba o peche temporal do Centro Diúrno de apoio á dependenza que xestionaba, baseando a súa pretensión na existencia dunha serie de danos nas instalacións, que imputaba á existencia de deficiencias estruturais no edificio e que, alegaba, lle impedirían cumprir co servizo e prestarlle a debida asistencia aos usuarios do centro. Coa súa instancia o empresario achegaba copia da acta de estendida polo Servizo de Inspección da Consellería de Traballo e Benestar, unha acta de presenza da notaria de Noia, Julia Amelia Ahlam Martinez Falero Barka, e máis un informe redactado polo arquitecto técnico D. Armen Antwi Samih. Mediante decreto da Alcaldía de data 7 de novembro do 2012, desestimouse a solicitude de peche cautelar do Centro Diúrno de apoio á dependenza municipal por canto “as deficiencias existentes no Centro de Día de Porto do Son, e nas cales fundamenta a súa petición de peche cautelar do centro o concesionario, teñen a súa orixe na existencia de desperfectos unicamente imputables ao incumprimento polo concesionario da súa obriga de mantemento das construcións e instalacións afectas ao servizo público do centro diurno de apoio á dependenza”. Na mesma resolución ordenouse ao concesionario a execución das obras e reparacións necesarias para a posta en servizo das dependenzas clausuradas cautelarmente polo Servizo de Inspección da Consellería de Traballo e Benestar e aqueloutras precisas para a conservación en perfecto estado de funcionamento, limpeza e hixiene das instalacións do centro de día, outorgándolle un prazo máximo de 5 días naturais para o comezo das obras. Terceiro.- NACASA SERVIZOS SOCIAIS, S. L. comunicou mediante burofax de data 7 de novembro de 2012 (RE 8865 do 09/11/2012) a súa vontade de abandonar a prestación do servizo o 25 de novembro, aducindo graves prexuízos económicos imputables á actuación do concello. O 19 de novembro seguinte remitiu unha nova comunicación ao concello anunciando que cesaría na prestación do servizo público o 29 de novembro de 2012. O concesionario fixo efectivo o abandono do servizo público que xestionaba o 30 de novembro seguinte coa entrega das chaves das instalacións do Centro diúrno de apoio á dependenza no rexistro xeral do concello. Así mesmo, o concesionario procedeu ao despedimento dos seus empregados que desenvolvían o seu traballo no Centro de Día. O 3 de decembro de 2012 o secretario do concello levanta acta de inspección do Centro de Día municipal facendo constar que “1. As instalacións do Centro de Día atópanse pechadas e sen a presenza de persoal da empresa concesionaria responsable da súa xestión nin de usuarios, constatándose unha ausencia total de actividade. […] 3. No interior das instalacións obsérvase que foron retiradas das diferentes dependenzas todos aqueles materiais e bens funxibles necesarios para o normal funcionamento do servizos (material de oficina, material sanitario, alimentos, etc…).” Cuarto.- O Pleno da Corporación, na sesión do 27 de decembro de 2012, acordou iniciar o procedemento de resolución do contrato administrativo de xestión do servizo público do Centro Diúrno de apoio á dependenza por causa do incumprimento culpable do contratista, derivado do abandono da prestación do servizo público pola súa vontade unilateral e propoñíase a incautación da garantía definitiva do contrato consignada por NACASA SERVIZOS SOCIAIS, S. L. Así mesmo, outorgábaselle ao empresario e ao seu avalista un prazo para alegacións de quince días hábiles. Notificado o anterior acordo a NACASA SERVIZOS SOCIAIS, S. L. e ao seu avalista (BANCO BILBAO VIZCAYA ARGENTARIA, S. A.) ningún deles formulou alegacións durante o prazo outorgado. Quinto.- Mediante decreto da Alcaldía do 15 de marzo de 2013 outorgouse trámite de audiencia aos interesados por prazo de dez días hábiles, ao tempo que se lles poñía de manifesto o expediente, a fin de que puidesen alegar e presentar a documentación que estimasen conveniente ao seu dereito. A resolución indicada notificouse ao BBVA en data 18/03/2013 e a NACASA SERVIZOS SOCIAIS, S. L. mediante edito publicado no BOP da Coruña núm.85 do 06/05/2013 e no taboleiro de editos do Concello de Noia, sen que nin un nin outro interesado formulasen ningún tipo de alegación. Primeiro.- O réxime xurídico aplicable aos efectos, cumprimento e extinción, incluída a súa duración e o réxime de prórrogas, dos contratos administrativos adxudicados con anterioridade á entrada en vigor da Lei 30/2007, do 30 de outubro, de contratos do sector público (LCSP) rexeranse pola normativa de contratación administrativa anterior (Disposición Transitoria Primeira da LCSP). Segundo.- O art.161, parágrafo a), do texto refundido da Lei de contratos das Administracións Públicas (TRLCAP) establece que o contratista da xestión de servizos públicos está suxeito ao cumprimento da obriga, entre outras, de “prestar o servizo coa continuidade convida e garantir aos particulares o dereito a utilizalo nas condicións que fosen establecidas”. O art.128.1.1ª do Decreto de 17 de xuño de 1955, aproba o Regulamento de servizos das Corporacións Locais, establece a obriga do concesionario de “prestar o servizo do modo disposto na concesión ou ordenado posteriormente pola Corporación concedente, incluso no caso de que circunstancias sobrevidas e imprevisibles ocasionasen unha subversión na economía da concesión, e sen máis interrupcións que as que se producirían non suposto de xestión directa municipal ou provincial”. A cláusula 6.2.1 do Prego de cláusulas administrativas particulares dispón que é deber do concesionario “prestar o servizo obxecto do contrato poñendo para iso en funcionamento os locais e instalacións dentro dos oito días seguintes á comunicación do concello en que se indique a obriga de iniciar a prestación do servizo, con estrita suxeición ás prescricións deste prego e ao previsto no prego de cláusulas de explotación técnicas”. Finalmente, a cláusula Primeira do contrato explicita que a empresa NACASA SERVIZOS SOCIAIS, S. L. “comprométese á prestación do servizo público de xestión do Centro Diúrno de apoio á dependenza de Porto do Son, con estrita suxeición ao prego de cláusulas administrativas particulares e de cláusulas de explotación e técnicas que figura no expediente, documento contractual respecto do cal o contratista manifesta a súa aceptación incondicional e sen reserva algunha, e consonte coa súa oferta”. Resulta clara, a teor da normativa referida, a obriga legal e contractual a cargo do concesionario de prestar o servizo público de xeito continuo e ininterrompido e quedou, tamén, acreditada a interrupción na prestación do servizo que foi unilateralmente acordada polo empresario. Terceiro.- O art.167 TRLCAP indica que son causas de resolución do contrato de xestión de servizos públicos, ademais das que indica especificamente, as reguladas no art.111 TRLCAP, agás as recollidas nas letras e) e f). A letra g) do art.111 TRLCAP tipifica como causa de resolución dos contratos administrativos “o incumprimento das restantes obrigas contractuais esenciais”. Tendo en conta as obrigas do concesionario reguladas nos artigos e cláusulas do prego de condicións mencionados no fundamento xurídico segundo, o abandono da prestación do servizo público unilateralmente acordada polo concesionario do mesmo constitúe un incumprimento culpable dunha obriga esencialísima do contrato, cal é a de garantir a continuidade na prestación do servizo. Ao respecto, a xurisprudencia é absolutamente clara nese senso e así, a modo de exemplo, a sentenza do Tribunal Supremo do 22 de febreiro de 1982 establece que “é causa de resolución da concesión a cesación unilateral na prestación do servizo, aínda que non estivese recollida especificamente no prego de condicións do concurso”. Cuarto.- A resolución dos contratos administrativos acordarase polo órgano de contratación, o Pleno da Corporación neste caso, de oficio ou a instancia do contratista, no seu caso, mediante o procedemento regulamentariamente establecido (art.112.1 TRLCAP). O procedemento para a resolución dos contratos administrativos regúlase no art.109 do RD 1098/2001, do 12 de outubro, aproba o Regulamento xeral da Lei de contratos das Administracións Públicas (RLCAP), axustándose o procedemento tramitado ao regulamentariamente establecido. No referido aos efectos da resolución, o art.113.4 TRLCAP dispón que “cando o contrato se resolva por incumprimento culpable do contratista seralle incautada a garantía e deberá, ademais, indemnizar á Administración os danos e prexuízos ocasionados no que exceda do importe da garantía incautada”. Visto canto antecede, RESOLVE: Primeiro.- Resolver o contrato administrativo de xestión do servizo público do Centro Diúrno de apoio á dependenza de Porto do Son por causa do incumprimento culpable do concesionario, NACASA SERVIZOS SOCIAIS, S. L., consistente no abandono unilateral da prestación do servizo público, de conformidade co previsto no art.112 do RD Lexislativo 2/2000, do 16 de xuño, texto refundido da Lei de contratos das Administracións Públicas e no art.109 do RD 1098/2001, do 12 de outubro, Regulamento xeral da Lei de contratos das Administracións Públicas. Segundo.- Incautar a garantía definitiva consignada por NACASA SERVIZOS SOCIAIS, S. L. por un importe de 12.000,00 euros, segundo o previsto no art.113.4 do RD Lexislativo 2/2000, do 16 de xuño, texto refundido da Lei de contratos das Administracións Públicas. Terceiro.- Abrir peza separada para a avaliación do importe dos danos e prexuízos causados ao Concello de Porto do Son por razón do incumprimento do contratista, facultando ao Alcalde- Presidente para a adopción de cantos acordos sexan precisos para a esixencia das responsabilidades a que houbese lugar. Cuarto.- Notificar este acordo aos interesados, con expresión do réxime de recursos que resulte.” RECURSOS: Contra este acordo que pon fin á vía administrativa, poderá interpoñerse potestativamente recurso de reposición, no prazo dun mes, a contar dende o seguinte día hábil á recepción da presente notificación perante o Pleno da Corporación. Se transcorrido un mes dende a interposición do recurso non se recibiu resolución expresa do mesmo, terase por desestimado e poderase interpoñer o recurso contencioso- administrativo ante o Xulgado ou Sala do Contencioso- Administrativo do Tribunal Superior de Xustiza de Galicia, no prazo de 6 meses a contar dende o día seguinte a aquel en que o Concello tería que resolver o recurso de reposición, na forma e cos requisitos esixidos na Lei 29/1998, de 13 de xullo, reguladora da xurisdición contencioso-administrativa. No caso de resolución expresa desestimatoria do recurso de reposición, o prazo para interpor o recurso contencioso- administrativo será de dous meses perante o órgano da xurisdición contencioso- administrativa. De tódolos xeitos, pódese intepor directamente o recurso contencioso- administrativo, sen necesidade de interposición previamente o recurso de reposición, ante o órgano da xurisdición contencioso- administrativa, no prazo de dous meses a contar dende o seguinte día hábil á recepción da presente notificación, na forma e cos requisitos esixidos na Lei 29/1998, de 13 de xullo, reguladora da xurisdición contencioso- administrativa. Todo elo sen prexuízo da interposición de calquera outro recurso que o interesado estime pertinente. Porto do Son, 1 de xullo de 2013. O Alcalde- Presidente, Asdo. José Luis Oujo Pouso.